รัฐแก้หนี้นอกระบบแล้ว1.5แสนราย
นายกฯเผยรัฐบาลช่วยแก้หนี้นอกระบบให้ประชาชนแล้ว1.5แสนราย สั่งคลังรายงานครม.22มิ.ย.ถึงปัญหาและอุปสรรค&nbsp;&nbsp;&nbsp;&nbsp;&nbsp;&nbsp;
20 มิ.ย. 2553

นายกฯเผยรัฐบาลช่วยแก้หนี้นอกระบบให้ประชาชนแล้ว1.5แสนราย สั่งคลังรายงานครม.22มิ.ย.ถึงปัญหาและอุปสรรค       
นายอภิสิทธิ์ เวชชาชีวะ นายกรัฐมนตรี กล่าวในรายการ เชื่อมั่นประเทศไทยกับนายกฯ อภิสิทธิ์ ถึงการช่วยเหลือประชาชนที่เป็นหนี้นอกระบบว่า มีประชาชนได้รับการอนุมัติสินเชื่อจากธนาคารเพื่อการเกษตรและสหกรณ์การเกษตร หรือ ธ.ก.ส.แล้ว 1.5แสนราย จากที่มีปัญหาหนี้นอกระบบประมาณ 3-5 แสนราย  และมีประชาชนมาขึ้นทะเบียนเกิน 1 ล้านราย 
"ขณะนี้กระทรวงมหาดไทย กรุงเทพมหานคร และหน่วยงานที่เกี่ยวข้อง ได้นำลูกหนี้และเจ้าหนี้นอกระบบไปเจรจากัน ส่วนใหญ่เจรจาในหลักการกันได้ จะให้กระทรวงการคลัง รายงานต่อคณะรัฐมนตรีในวันอังคารที่ 22 มิ.ย.นี้ ว่า ความช่วยเหลือที่ดำเนินการไปแล้วประสบกับปัญหาอะไร" นายอภิสิทธิ์ กล่าว           ส่วนภาพรวมของหนี้สินเกษตรกร รัฐบาลได้ทำข้อตกลงกับผู้บริหารของกองทุนฟื้นฟู ซึ่ง พล.ต.สนั่น ขจรประศาสน์ รองนายกรัฐมนตรี เข้าไปดูแลแล้ว และคาดว่าจะได้ข้อยุติในเชิงมาตรการและนโยบาย ที่จะช่วยเกษตรกรที่เป็นหนี้กองทุนฟื้นฟู โดยจะโอนหนี้ไปยังธนาคารต่างๆ หรือโอนหนี้ของเกษตรกรจากธนาคารต่างๆ เข้ามาสู่กองทุนฟื้นฟู เพื่อแก้ไขปัญหาให้มีความเบ็ดเสร็จมากยิ่งขึ้น และชัดเจน.